আনন্দ বদলে গিয়েছিল আতঙ্কে। বিয়ের আসরে খেতে বসতেই মাংসের হাড় আটকে গিয়েছিল কিশোরের গলায়। শেষ পর্যন্ত তাকে নতুন জীবন দিলেন সরকারি হাসপাতালের চিকিৎসকরা।
কোনওরকম অস্ত্রপচার ছাড়াই আধুনিক চিকিৎসা ব্যবস্থার সাহায্যে কিশোরের শ্বাসনালিতে আটকে থাকা মাংসের হাড় সফল ভাবে বের করলেন মালদহ মেডিক্যাল কলেজ হাসপাতালের চিকিৎসকেরা। আপাতত বিপন্মুক্ত আবদুল রহিম নামে ওই কিশোর। 

এই বিষয়ে অন্যান্য খবর

মাছ খেয়ে মহা বিপদ! মলদ্বারে বিঁধে গেল ১০০ কাঁটা


মালদহ মেডিক্যাল কলেজের পাঁচজন চিকিৎসকের দল প্রায় এক ঘণ্টা ধরে চেষ্টা চালিয়ে ‘এন্ডোস্কপির’ সাহায্যে গলায় বিঁধে থাকা হাড় বের করেন চিকিৎসকরা। সরকারি হাসপাতালে নিখরচায় এই সুবিধা পেয়ে খুশি রোগীর পরিবার। 
দেখুন ভিডিও
মালদহের পুকুরিয়া থানার কুমারগঞ্জ পঞ্চায়েতের রানিনগর গ্রামের বাসিন্দা বছর তেরোর কিশোর আবদুল রহিম। বৃহস্পতিবার রাতে গ্রামেই এক আত্মীয়ের বিয়ের অনুষ্ঠানে যায় রহিম। সেখানেই খাবার সময়ে অসাবধানতাবশত মাংসের একটি ছুঁচলো হাড় আটকে যায় শ্বাসনালিতে। সঙ্গে সঙ্গেই তাকে নিয়ে যাওয়া হয় স্থানীয় হাতিমারি গ্রামীণ হাসপাতালে। অবস্থা সংকটজনক হওয়ায় চিকিৎসকেরা তাঁকে রেফার করে দেন মালদহ মেডিক্যাল কলেজ হাসপাতালে। 
এক্সরে করে গলায় বিপজ্জনকভাবে হাড় বিঁধে থাকার বিষয়টি নজরে পড়ে চিকিৎসকদের। এদিকে কিশোরের শ্বাসকষ্টও শুরু হয়। মালদহ মেডিক্যাল কলেজে ইএনটি বিভাগের বিশেষজ্ঞ চিকিৎসক মহম্মদ আবদুল রশিদের নেতৃত্বে গড়া হয় পাঁচজনের দল। শেষ পর্যন্ত কোনওরকম কাঁটাছেড়া ছাড়াই আধুনিক উপায়ে গলা থেকে মাংসের হাড় বের করে আনেন চিকিৎসকেরা।
বর্তমানে কিছুটা সুস্থ হলেও সর্বক্ষণ চিকিৎসকদের পর্যবেক্ষণে রাখা হয়েছে কিশোরকে। এদিকে হাসপাতালে সফল চিকিৎসার জন্য চিকিৎসক দলকে কৃতিত্ব দিয়েছেন মালদহ মেডিক্যাল কলেজের ডেপুটি সুপার জ্যোতিষচন্দ্র দাস। সম্পূর্ণ নিখরচায় এই চিকিৎসা হয়েছে বলে জানিয়েছেন তিনি।